Diari Oficial de la Generalitat Valenciana


Sumari del DOGV 4919, del 07-01-2005 (2004/13219)

RESOLUCIÓ de 22 de desembre de 2004, del director general d'Investigació i Transferència Tecnològica, per la qual es prorroguen les beques de formació de personal investigador de caràcter predoctoral, adjudicades en convocatòries anteriors.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4919

Data del DOGV
:   07-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/13101


Organisme emissor
:   Conselleria d'Empresa, Universitat i Ciència

Tipus de document
:   Resolució

RESOLUCIÓ de 22 de desembre de 2004, del director general d'Investigació i Transferència Tecnològica, per la qual es prorroguen les beques de formació de personal investigador de caràcter predoctoral, adjudicades en convocatòries anteriors. [2004/13452]
  
L'Orde de 26 de juliol de 2004, del conseller de Cultura, Educació i Esport, per la qual es convoquen diferents tipus d'ajudes i beques per al foment de la investigació científica i desenvolupament tecnològic a la Comunitat Valenciana (DOGV, d'1 de setembre de 2004) establix, a la base 14 del seu Annex II, que el director general d'Universitats i Investigació resoldrà les renovacions anuals de les beques concedides a l'empara d'aquella orde, així com les renovacions anuals de les beques de les mateixes característiques concedides a l'empara de convocatòries anteriors.
  
Per tot això, una vegada comprovades les sol·licituds de renovació presentades i, en virtut de les funcions establertes per a la Direcció General d'Investigació i Transferència Tecnològica, de la Secretaria Autonòmica d'Universitat, Ciència i Tecnologia, de la Conselleria d'Empresa, Universitat i Ciència, en el Decret 184/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Empresa, Universitat i Ciència (DOGV de 6 d'octubre), he resolt:
  
Primer
  
Prorrogar les beques per a la formació de personal investigador de caràcter predoctoral, adjudicades en convocatòries anteriors, a les persones beneficiàries que figuren en l'Annex I de la present resolució, pel període que s'hi indica, i per un import total de 2.775.475,16 €, que inclou tant el pagament a les persones beneficiàries, com la dotació addicional única a les entitats on realitzen el treball d'investigació les persones beneficiàries, tot condicionat a l'existència efectiva de consignació pressupostària suficient a càrrec dels crèdits de la línia de subvenció T4015000 de l'aplicació 83.09.83.459.59 del pressupost de la Generalitat Valenciana per a l'exercici 2005.
  
Segon
  
Desestimar les sol·licituds de pròrroga de les beques per a la formació de personal investigador de caràcter predoctoral relacionades en l'Annex II pels motius que s'hi indiquen.
  
Tercer
  
La dotació mensual bruta serà de 1.100 €, lliurats a les persones beneficiàries per mesos anticipats, sempre que siga possible.
  
La beca inclou una dotació addicional de 1.640 € anuals, lliurada a favor de les entitats on realitza el treball d'investigació el becari o la becària, que figuren en l'Annex I de la present resolució. L'esmentada dotació addicional, obligatòriament haurà de ser destinada a les despeses previstes en la convocatòria que corresponga a cada cas.
  
En els casos de pròrroga de la beca per un període inferior a l'any, la dotació addicional és proporcional al període concedit de gaudi.
  
Les entitats beneficiàries hauran de justificar correctament les ajudes complementàries davant la direcció general d'Investigació i Transferència Tecnològica, en els termes regulats a la base 15 de l'Annex II de l'Ordre de 26 de juliol de 2004 del conseller de Cultura, Educació i Esport (DOGV, d'1 de setembre de 2004). Així mateix, i en el cas de no haver gaudit per part dels becaris de la totalitat de l'ajuda complementària, les entitats beneficiàries hauran de reintegrar l'import corresponent a la Subsecretaria de Política Pressupostària i Tresor de la Generalitat Valenciana, en el termini d'un mes des de la notificació de la resolució corresponent.
  
No es podrà realitzar el pagament de bestreta de les ajudes complementàries a les entitats que, si els fóra preceptiu segons la Llei d'Hisenda Pública de la Generalitat Valenciana, no hagueren constituït un aval bancari per la quantia corresponent. En este cas les ajudes es lliuraran després de la correcta justificació abans del 10 de desembre de 2005 davant la Direcció General d'Investigació i Transferència Tecnològica.
  
Quart
  
Els beneficiaris d'estes beques tenen l'obligació de complir les bases de la Resolució de 3 de desembre de 2001 del vicepresident segon del Govern Valencià (DOGV, de 7 de desembre de 2001), la Resolució de l'11 de desembre de 2002, del subsecretari de l'Oficina de Ciència i Tecnologia de la Presidència de la Generalitat Valenciana (DOGV, de 13 de desembre de 2002) i la Resolució de 5 de març de 2004, del conseller de Cultura, Educació i Esport (DOGV, de 24 de març de 2004), segons la convocatòria que els corresponga.
  
Cinqué
  
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, contra la present resolució, que esgota la via administrativa, es podrà interposar recurs postestativament en reposició o plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant l'òrgan que va dictar l'acte, en el termini d'un mes comptador des del dia següent de la publicació de la present resolució.
  
b) El recurs contenciós administratiu s'haurà d'interposar davant el Tribunal Superior de Justícia de la Comunitat Valenciana, en el termini de dos mesos comptadors des del dia següent de la publicació de la present resolució.